1915 гъэм ЦІагъуэ Нурий и фІыгъэкІэ Алий макІуэ Темырхъан-Шурэ ( иджы Буйнакск) щыІэ егъэджакІуэ курсым. ЕхъулІэныгъэ хэлъу мы курсыр къызэриухам папщІэ, 1916 гъэм ар ягъакІуэ Кърымым, Бахъшысэрай къалэм дэт педогогэ еджапIэм. Али абы щыІэху Урысейм щокІуэкІ мазае буржуазнэ револуцэр. Кърымым йокІри 1917 гъэм Алий и хэкум къигъэзэжын къемыхъулІэу Тыркум макІуэ. Абдеж щыщIотIысхьэ егъэджак1уэ щагъэхьэзыр еджапIэм. Тыркум щыIэхукIэ Алий гугъуехь куэд ешэч: еджэнымрэ хьэлъэзехьэу лэжьэнымрэ абы зэдихьын хуей мэхъу, мэжэщІэлІагъэмрэ щыгъыныджагъэмрэ еныкъуэкъу зэпытщ. Абы щыІэху Алий фІыуэ зэрегъащІэ тыркубзэмрэ фрэнджыбзэмрэ.